text: Horsens vil fastholde studerende
  01 januar 1970 kl. 00.00
  Via University College er en del af et nyt pilotprojekt, der skal få flere udenlandske studerende til at blive i Danmark, når de er færdiguddannede.
  Af Tania Clausager TV2oj.dk
  Tidligere var tendensen, at to-tredjedele af de udenlandske studerende forlod landet, så snart de havde et eksamensbevis, men nu har Uddannelses- og forskningsministeren afsat tre mio. kroner til projekter, der kan være med til at fastholde dem i landet.
  Fra den pulje har Via University i Horsens fået 670.000 kroner.
  - Vi vil gerne have budskabet ud, at de her internationale studerende er her. Dels fordi de har grundkompetencerne, som efterspørges i virksomhederne, og derudover få fokus på det potentiale, der ligger, for virksomheder der gerne vil noget med eksport, siger Louise Skjoldager Sørensen, der er konsulent hos Via Erhverv.
  Konkret skal projektet være med til at skabe netværk, hvor studerende og virksomheder kan komme i kontakt med hinanden.
  - På sigt kan det komme til at gavne os, fordi vi får et bedre system til at rekruttere de rigtige personer, siger Kim Møller-Nielsen, der er direktør i Abus.
  